b'\n_START_ARTICLE_\nTimematidae\n_START_SECTION_\nUtseende\n_START_PARAGRAPH_\nMiddelsstore (12-25 mm), avlange, vingel\xc3\xb8se insekter, hunnen st\xc3\xb8rre enn hannen, gjerne gr\xc3\xb8nne eller rosa p\xc3\xa5 farge. Kroppen er jevnbred og noe flat. Hodet er ikke klart skilt fra resten av kroppen. Antennene er tr\xc3\xa5dformede, noks\xc3\xa5 kraftige og rundt halvparten s\xc3\xa5 lange som kroppen. Fasett\xc3\xb8ynene er sm\xc3\xa5 og utst\xc3\xa5ende. Beina er korte og kraftige, f\xc3\xb8ttene tre-leddete. Bakkroppen ender i et par bakkroppsvedheng (cerci) som er kraftige, korte og rette hos hunnen, krumme og klypelignende hos hannen.\n_START_SECTION_\nLevevis\n_START_PARAGRAPH_\nDisse insektene er godt kamuflert, men kamuflasjen er ikke like ekstrem som hos mange andre sp\xc3\xb8kelsesinsekter. De er planteetere som lever p\xc3\xa5 ulike busker og tr\xc3\xa6r, s\xc3\xa6rlig eiker (Quercus spp.). I motsetning til de fleste andre sp\xc3\xb8kelsesinsekter kan de l\xc3\xb8pe raskt og hoppe, og ogs\xc3\xa5 beskytte seg ved \xc3\xa5 skille ut et illeluktende stoff. Hannen sitter ofte p\xc3\xa5 ryggen til hunnen, selv om de ikke parrer seg (makevokting)._NEWLINE_Vandrende blad har ufullstendig forvandling, overgang fra nyklekt larve (nymfe) til det voksne kj\xc3\xb8nnsmodne insektet g\xc3\xa5r gradvis gjennom flere hudskift (nymfestadier). Eggene slippes rett p\xc3\xa5 bakken og overvintrer f\xc3\xb8r de klekkes neste v\xc3\xa5r. Av de 21 beskrevne artene er minst fem parthenogentiske, og formerer seg ukj\xc3\xb8nnet.\n_START_SECTION_\nUtbredelse\n_START_PARAGRAPH_\nTimematidae finnes bare i Nord-Amerika, langs vestkysten fra California til Britisk Columbia. \xc3\x98stover g\xc3\xa5r de til Nevada.'